
Gammadózis-teljesítmény térképezése drónra integrált sugárzásmérő szenzorral

Dolgozatomban a drónok bevethetőségét vizsgálom sugárzó területek térképezésére egy
költséghatékony sugárzásmérő szenzorral. Tanulmányozom az anomália értékének változását
a magasság függvényében. Bemutatom egy költséghatékony sugárzásmérő szenzor korlátait,
képességeit. Feltárom mennyivel térnek el az mért adatok, ha eltérő integrációs idővel
számolunk és mennyiben tér el azok pozíciója, ha csak egy alacsony pontosságú GPS adatait
használom, vagy ha egy drón centiméter pontos navigációs adataira vonatkoztatom azokat. A
kutatás helyszíne Kővágószőlős település, mely rendkívül gazdag uránércben, így jól
vizsgálható terület a természetes sugárzás mérésére. A mérőszenzort két fő komponens alkotta:
egy drón és egy arra szerelt Safecast sugárzásmérő szenzor. A Safecast egy autonóm GPS-szel
ellátott sugárzásmérő eszköz, mely 5 másodperces integrálási idővel dolgozik és Geiger–Müller
számlálót használ a beütésszám mérésére. A drón pozíciójának pontosítására használtam
továbbá egy RTK bázisállomást is. A repüléseket két helyszínen hajtottam végre. Az első
területen 5, 15 és 25, a második területen 12, 24 és 48 méter magasságokban 1 m/s haladási
sebességgel. Mindkét területen történt egy helyszíni gyalogos bejárás is 1,2 méter magasságban
tartott szenzorral. Az adatfeldolgozás során MS Excelben készítettem elő az adatokat, majd
térinformatikai szoftverek segítségével dolgoztam fel és elemeztem. Az első tesztterület
esetében csak a sugárzásmérőszenzor GPS adatait vettem alapul, a második területen a drón
centiméterpontos GPS egységére pontosítottam azokat. Surfer 13 szoftverben izovonalas
térképeket generáltam, melyek alapjául a szintén általam generált orthomozaikok szolgálnak.
Saját méréseimet összehasonlítottam a tesztterületen korábban végzett mérésekkel, melyekből
kiderül, hogy az anomália mindegyik esetben hasonlóan kirajzolódik, kisebb intenzitással.
Méréseimből levonható következtetés, hogy a természetes forrásból származó sugárzás
detektálhatósága 0,05 µSv/h-val csökken méterenként (távolodva a forrástól), a két különböző
pontosságú GPS adatai közti eltérés pedig átlagosan 3,5 - 4 méter. Mozgó térképezés esetén
nem elegendő egyperces impulzusértékekkel számolni: az optimális repülési paramétereket
(sebesség, integrálási idő) a mért paraméter térbeli változásának gyorsasága határozza meg.
Összességében elmondható, hogy a módszer jól használható nagyobb anomáliák detektálására,
de a sugárzás részleteit a magasság növekedésével csak korlátozottan tárja fel.



